Закупена е 93% от предложената на първата тръжна сесия дървесина
355 942 куб.метра дървесина, което представлява 93,3 % от предложените 381 520 куб. метра, се реализира на първата тръжна сесия за 2016 г., организирана от Северноцентрално държавно предприятие – Габрово.  
И тази година търговете по възлагане на добива и продажбата на дървесина се проведоха при правила, съобразени с указанията на Министерството на земеделието и храните и с препоръките на браншовите организации в горския сектор. Процедурите се състояха по утвърдени от министерството справки за формираните обекти по сесии и срокове на провеждане и при добра организация. Не са констатирани пропуски, няма постъпили сигнали за нередности и нарушения. 
СЦДП проведе успешно първите в страната електронни явни търгове за продажба на дървесина. Това стана възможно чрез разработената в предприятието специализирана платформа за електронни търгове, която е достъпна на сайта. В двата търга за продажба от склад на добита строителна и технологична дървесина са продадени 1076,15 куб.м.
Продадени по дългосрочни (5 - годишни) договори са и 30 000 т/годишно технологична дървесина и дърва за огрев, натоварени на автомобил.
